pythainlp/thaigov-v2-corpus-22032023 huggingface dataset:
วันอังคารที่ 3 พฤษภาคม 2565
โฆษกรัฐบาล เตือนประชาชนระวังแบงก์ปลอม ขอให้ตรวจสอบให้แน่ใจอย่าตกเป็นเหยื่อมิจฉาชีพ ขณะที่ “นายกฯ” สั่งจัดการแก๊งหลอกลวงเด็ดขาด ย้ำบังคับใช้กฎหมายเคร่งครัด
โฆษกรัฐบาล เตือนประชาชนระวังแบงก์ปลอม ขอให้ตรวจสอบให้แน่ใจอย่าตกเป็นเหยื่อมิจฉาชีพ ขณะที่ “นายกฯ” สั่งจัดการแก๊งหลอกลวงเด็ดขาด ย้ำบังคับใช้กฎหมายเคร่งครัด ขอความร่วมมือประชาชนอย่านำแบงก์ปลอมกลับมาใช้ มีความผิดตามกฎหมาย
วันนี้ (3 พฤษภาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า จากกรณีที่มีการนำธนบัตรแบงก์พันปลอมมาใช้ซื้อสินค้าในขณะนี้ พลเอก ประยุทธ์ จันทร์โอชา นายกรัฐมนตรีฝากเตือนประชาชน โดยเฉพาะกลุ่มพ่อค้า แม่ค้าให้ระมัดระวัง ขอให้ตรวจสอบธนบัตรที่ได้รับ โดยเฉพาะธนบัตรที่มีมูลค่าสูง ขอให้สละเวลาในการตรวจสอบให้แน่ใจเสียก่อน จะได้มีตกเป็นเหยื่อมิจฉาชีพแก๊งปลอมธนบัตร พร้อมขอความร่วมมือประชาชนหากพบธนบัตรปลอม ห้ามนำธนบัตรปลอมออกไปใช้อีก เพราะมีความผิดตามกฎหมาย ให้เขียนคำว่า "ปลอม" ลงบนธนบัตรเพื่อแยกแยะออกจากธนบัตรฉบับจริง แล้วนำไปส่งมอบให้เจ้าหน้าที่ธนาคารพาณิชย์เพื่อนำส่งเข้าระบบ แจ้งเจ้าหน้าที่ตำรวจที่อยู่ใกล้ที่เกิดเหตุ โดยให้ข้อมูลกับเจ้าหน้าที่ให้ได้มากที่สุด หรือโทรศัพท์แจ้งธนาคารแห่งประเทศไทย โทร. 0 2356 7987
โฆษกประจำสำนักนายกรัฐมนตรี กล่าวเพิ่มเติมว่า วิธีสังเกต "ธนบัตรปลอม" มีอยู่หลายจุดสังเกตุด้วยกัน ดังนี้ 1.การสัมผัส กระดาษธนบัตร เป็นกระดาษที่ทำจากกระดาษที่มีใยฝ้ายเป็นส่วนประกอบหลัก จึงมีความแกร่ง ทนทาน และไม่ยุ่ยง่าย เมื่อจับสัมผัสจะให้ความรู้สึกแตกต่างจากกระดาษทั่วไป 2.ยกส่อง ส่องลายน้ำ ซึ่งเป็นส่วนหนึ่งของกระดาษ จากขั้นตอนการผลิตกระดาษโดยใช้กรรมวิธีพิเศษที่ทำให้เนื้อกระดาษมีความหนาบางไม่เท่ากันจนเกิดเป็นภาพตามต้องการ ลายน้ำในธนบัตรไทย เป็นพระบรมฉายาสาทิสลักษณ์พระบาทสมเด็จพระเจ้าอยู่หัว เมื่อยกส่องกับแสงสว่าง จะเห็นได้อย่างชัดเจนทั้งด้านหน้าและด้านหลังของธนบัตร นอกจากนี้ ลายน้ำยังมีตัวเลขชนิดราคารูปลายไทยที่โปร่งแสงเป็นพิเศษ และ 3. การพลิกเอียงตัวเลขแฝง ตัวเลขแจ้งชนิดราคาซ่อนอยู่ในลายประดิษฐ์ มองเห็นได้เมื่อเอียงธนบัตรเข้าหาแสงสว่าง ภายในมีตัวเลขแจ้งชนิดราคา เมื่อพลิกธนบัตรขึ้นลงหรือพลิกซ้ายขวา ชนิดราคา 500 บาทและ 1,000 บาท จะเห็นการเคลื่อนไหวและเปลี่ยนสลับสี ส่วนชนิดราคา 100 บาท จะเห็นเป็นประกาย
“นายกรัฐมนตรี เน้นย้ำให้มีการบังคับใช้กฎหมายจัดการกลุ่มมิจฉาชีพสร้างความเดือดร้อนให้สังคมและประชาชนอย่างเคร่งครัด โดยโทษฐานปลอมหรือแปลงธนบัตรคือจำคุกตลอดชีวิต หรือจำคุกตั้งแต่ 10-20 ปี และปรับตั้งแต่ 200,000-400,000 บาท ตามประมวลกฎหมายอาญามาตรา 240 ส่วนคนที่นำธนบัตรปลอมไปใช้โดยรู้ว่าเป็นของปลอมต้องระวางโทษจำคุกตั้งแต่ 1-15 ปี และปรับตั้งแต่ 20,000-300,000 บาท ตามประมวลกฎหมายอาญามาตรา 244” นายธนกรฯ ย้ำ
----------------------------------------------
วันจันทร์ที่ 14 มีนาคม 2565
"ปลัดกระทรวงกลาโหม รับมอบเครื่องแบบ พลอากาศเอก พร้อมเครื่องหมายความสามารถจาก ผู้บัญชาการทหารอากาศ"
​ตามที่ ราชกิจจานุเบกษา ได้เผยแพร่ประกาศสำนักนายกรัฐมนตรี เรื่อง พระราชทานยศทหารเป็น กรณีพิเศษ โดยมีพระบรมราชโองการโปรดเกล้าโปรดกระหม่อมพระราชทานยศ พลเรือเอก และ พลอากาศเอก เป็นกรณีพิเศษให้ ปลัดกระทรวงกลาโหม
ตั้งแต่วันที่ ๒๓ กุมภาพันธ์ พุทธศักราช ๒๕๖๕ เป็นต้นไป นั้น
​ในวันจันทร์ที่ ๑๔ มีนาคม ๒๕๖๕ พลเอก วรเกียรติ รัตนานนท์ ปลัดกระทรวงกลาโหม รับมอบเครื่องแบบพลอากาศเอก พร้อมส่วนประกอบเครื่องแบบ เครื่องหมายความสามารถ และประกาศนียบัตรกำกับเครื่องหมาย ฯ จาก พลอากาศเอก นภาเดช ธูปะเตมีย์ ผู้บัญชาการทหารอากาศ ​ณ ห้องสุรศักดิ์มนตรี ในศาลาว่าการกลาโหม นับเป็นพระมหากรุณาธิคุณอย่างหาที่สุดมิได้
#กลาโหม135ปี
วันพุธที่ 11 พฤษภาคม 2565
กรมท่าอากาศยานจัดการประชุมรับฟังคิดเห็นของประชาชน ครั้งที่ 1 (ปฐมนิเทศโครงการ)
งานจ้างที่ปรึกษาออกแบบผังแม่บททางวิ่ง ทางขับ ลานจอดเครื่องบิน ฯ โครงการก่อสร้างท่าอากาศยานมุกดาหาร
นายจรุณ มีสมบูรณ์ รองอธิบดีกรมท่าอากาศยาน กระทรวงคมนาคม พร้อมด้วยนายอาทิตย์ วินิจสร ผู้อำนวยการกองก่อสร้างและบำรุงรักษา เป็นผู้แทนกรมท่าอากาศยานเข้าร่วมการประชุมรับฟังคิดเห็นของประชาชน ครั้งที่ 1 (ปฐมนิเทศโครงการ) โครงการงานจ้างที่ปรึกาาออกแบบผังแม่บททางวิ่ง ทางขับ ลานจอดเครื่องบิน และองค์ประกอบอื่น ๆ และศึกษารายงานการประเมินผลกระทบสิ่งแวดล้อม โครงการก่อสร้างท่าอากาศยานมุกดาหาร จังหวัดมุกดาหาร โดยได้รับเกียรติจาก นายเฉลิมพล มั่งคั่ง ผู้ว่าราชการจังหวัดมุกดาหาร เป็นประธานเปิดการประชุม พร้อมด้วยหน่วยงานภาครัฐ ภาคเอกชน และประชาชนที่สนใจเข้าร่วมการประชุม เมื่อวันที่ 10 พฤษภาคม 2565 ณ โรงแรมริเวอร์ซิตี้ มุกดาหาร จังหวัดมุกดาหาร
โครงการงานจ้างที่ปรึกษาออกแบบผังแม่บททางวิ่ง ทางขับ ลานจอดเครื่องบิน และองค์ประกอบอื่น ๆ และศึกษารายงานการประเมินผลกระทบสิ่งแวดล้อม โครงการก่อสร้างท่าอากาศยานมุกดาหาร จังหวัดมุกดาหาร มีวัตถุประสงค์เพื่อออกแบบผังแม่บททางวิ่ง ทางขับ ลานจอดเครื่องบิน แบบร่างอาคารที่พักผู้โดยสาร และองค์ประกอบอื่น ๆ และศึกษารายงานการประเมินผลกระทบสิ่งแวดล้อมให้เหมาะกับสภาพปัจจุบัน พร้อมประเมินผลกระทบสิ่งแวดล้อม เพื่อพัฒนาท่าอากาศยานให้สามารถรองรับผู้โดยสารและสายการบินภายในและระหว่างประเทศได้อย่างเต็มประสิทธิภาพและมีมาตรฐานตามที่กฎหมายกำหนด สำหรับการประชุมในครั้งนี้แบ่งเป็น 3 ส่วน คือ 1) การนำเสนอความเป็นมา วัตถุประสงค์ และแนวคิดเบื้องต้นของโครงการ 2) การรับฟังข้อคิดเห็นเกี่ยวกับพื้นที่จากกลุ่มเป้าหมาย 3) การสร้างความเข้าใจที่ถูกต้องเกี่ยวกับโครงการ
โดยที่ผ่านมากรมท่าอากาศยาน (ทย.) ได้ศึกษาความเป็นไปได้ในการจัดตั้งสนามบินมุกดาหาร พบว่าพื้นที่ ๆ มีความเหมาะสมตั้งอยู่ในตำบลคำป่าหลาย อำเภอเมืองมุกดาหาร จังหวัดมุกดาหาร ทางด้านทิศเหนือของตัวเมืองมุกดาหาร และทิศตะวันของแนวเส้นทางโครงการก่อสร้างรถไฟทางคู่ (สายบ้านไผ่ -นครพนม) ซึ่งจะสามารถเชื่อมโยงกับโครงการพัฒนาด้านการคมนาคมขนส่งและระบบโลจิสติกส์ต่างๆ เช่น โครงการจัดตั้งเขตเศรษฐกิจพิเศษชายแดนมุกดาหาร เส้นทางระเบียงเศรษฐกิจแนวตะวันออก - ตะวันตก (EWEC) โครงการทางหลวงแหลมฉบัง - สระแก้ว - มุกดาหาร โครงการรถไฟสายใหม่บ้านไผ่ - มุกดาหาร - นครพนม โครงการออกแบบถนนสาย มท.3019 (แยก ทล.212-บ้านทรายใหญ่) เป็นต้น และจากการพัฒนาโครงการฯคาดว่าจะสามารถก่อให้เกิดโอกาสการสร้างมูลค่าทางเศรษฐกิจในพื้นที่ ส่งเสริมและกระจายรายได้ให้กับประชาชนอย่างทั่วถึง
ซึ่งหลังจากนี้จะได้มีกิจกรรมการดำเนินงานการรับฟังความคิดเห็นของประชาชนและผู้มีส่วนได้ส่วยเสียในพื้นที่ เพื่อนำแนวคิด ความคิดเห็น ข้อเสนอแนะ มาประกอบการพิจารณาจัดทำรายงานให้มีความสมบูรณ์ต่อไป
วันพฤหัสบดีที่ 11 พฤศจิกายน 2564
ธ.ก.ส. เติมมาตรการสินเชื่อดอกเบี้ยต่ำ 20,000 ล้านบาท ช่วยเกษตรกรหลังประสบอุทกภัย
ธ.ก.ส.ออกมาตรการสินเชื่อฟื้นฟูเพื่อเป็นค่าลงทุนประกอบอาชีพ สร้างหรือซ่อมแซมที่อยู่อาศัย รายละไม่เกิน 500,000 บ. ดอกเบี้ยร้อยละ 4.5 ต่อปี และสินเชื่อฉุกเฉิน เป็นค่าใช้จ่ายที่จำเป็นในครัวเรือน รายละไม่เกิน 50,000 บ. ดอกเบี้ย 0% 6 เดือน
ธ.ก.ส.ออกมาตรการสินเชื่อฟื้นฟู เพื่อเป็นค่าลงทุนในการประกอบอาชีพ สร้างหรือซ่อมแซมที่อยู่อาศัย รายละไม่เกิน 500,000 บาท ดอกเบี้ยร้อยละ 4.5 ต่อปี และสินเชื่อฉุกเฉิน เพื่อเป็นค่าใช้จ่ายที่จำเป็นในครัวเรือน รายละไม่เกิน 50,000 บาท ดอกเบี้ย 0% 6 เดือน ให้กับเกษตรกรผู้ประสบอุทกภัย
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า จากสถานการณ์อุทกภัยที่มาจากอิทธิพลพายุโซนร้อน เช่น พายุเตี้ยนหมู่ ไลออนร็อก คมปาซุ ในหลายพื้นที่ทั่วประเทศ สร้างความเสียหายต่อผลผลิตทางการเกษตร ตลอดจนทรัพย์สินที่อยู่อาศัยของเกษตรกรลูกค้าและประชาชนทั่วไป และเพื่อบรรเทาความเดือดร้อน ธ.ก.ส. ได้ออกมาตรการสินเชื่อฟื้นฟูและพัฒนาคุณภาพชีวิต วงเงินรวม 10,000 ล้านบาท เพื่อให้เกษตรกรนำไปใช้เป็นค่าลงทุนในการประกอบอาชีพ การสร้าง ซ่อมแซมที่อยู่อาศัยที่ได้รับความเสียหาย หรือลงทุนซ่อมแซมโรงเรือนการเกษตร เครื่องมือ เครื่องจักรกลการเกษตร เพื่อฟื้นฟูการประกอบอาชีพการเกษตรหลังจากได้รับความเสียหาย วงเงินรายละ ไม่เกิน 500,000 บาท อัตราดอกเบี้ย MRR-2 (ปัจจุบัน MRR เท่ากับร้อยละ 6.50 ต่อปี) ระยะเวลาชำระคืนไม่เกิน 15 ปี นับแต่วันกู้
โดยก่อนหน้านี้ ธ.ก.ส. ได้ออกสินเชื่อเพื่อเป็นค่าใช้จ่ายฉุกเฉิน วงเงินรวม 10,000 ล้านบาท เพื่อให้ผู้ประสบภัยนำไปใช้จ่ายที่จำเป็นเร่งด่วนภายในครัวเรือน รายละไม่เกิน 50,000 บาท อัตราดอกเบี้ยร้อยละ 0 ต่อปี เป็นระยะเวลา 6 เดือน และตั้งแต่เดือนที่ 7 อัตราดอกเบี้ย MRR (ปัจจุบัน MRR เท่ากับร้อยละ 6.50 ต่อปี) ระยะเวลาชำระคืนไม่เกิน 3 ปี นับแต่วันกู้
นอกจากนี้ ยังได้มอบหมายให้พนักงาน ธ.ก.ส. ในพื้นที่ออกเยี่ยมเยียนให้กำลังใจ พร้อมจัดหาถุงยังชีพไปมอบให้เกษตรกรลูกค้าและประชาชนที่เดือดร้อน รวมถึงเข้าไปสนับสนุนศูนย์อพยพหรือจุดรวมพลต่าง ๆ ร่วมกับหน่วยงานในท้องถิ่น ไม่ว่าจะเป็น การจัดหาอาหาร น้ำดื่ม บริการสุขาเคลื่อนที่ เต็นท์สนาม และความช่วยเหลือด้านอื่น ๆ อีกทั้ง ธ.ก.ส. ได้พิจารณาขยายระยะเวลาชำระคืนต้นเงินกู้และดอกเบี้ยออกไปสูงสุดไม่เกิน 12 เดือน ตามศักยภาพของลูกหนี้โดยไม่คิดดอกเบี้ยปรับ เพื่อบรรเทาความเดือดร้อนตามความหนักเบาของเกษตรกรผู้ประสบภัย เกษตรกรผู้ประสบความเดือดร้อนสามารถติดต่อ ธ.ก.ส. ในพื้นที่เพื่อขอรับการช่วยเหลือในด้านต่าง ๆ ได้ทันที หรือสอบถามที่ Call Center 02 555 0555 นายสมเกียรติกล่าว
วันพฤหัสบดีที่ 24 มีนาคม 2565
ดีอีเอส เอ็มโอยูผนึกความร่วมมือ 7 กระทรวง หนุนนโยบายพัฒนาคนตลอดช่วงชีวิตอย่างยั่งยืน
ดีอีเอส เอ็มโอยูผนึกความร่วมมือ 7 กระทรวง หนุนนโยบายพัฒนาคนตลอดช่วงชีวิตอย่างยั่งยืน
“ชัยวุฒิ” รมว.ดีอีเอส ร่วมลงนามเอ็มโอยูบูรณาการความร่วมมือ 7 กระทรวง หนุนนโนบายรัฐบาลด้านการพัฒนาคนตลอดช่วงชีวิต (กลุ่มเด็กปฐมวัยและผู้สูงอายุ) ตามกรอบความร่วมมือ 5 ปี (พ.ศ.2565-2569) ขับเคลื่อนการสร้างความรู้เท่าทันและใช้งานดิจิทัลอย่างสร้างสรรค์ และส่งเสริมเทคโนโลยีดิจิทัลให้เข้าถึงประชาชนทุกช่วงวัยอย่างทั่วถึง
วันนี้ (24 มี.ค. 65) พลเอกประยุทธ์ จันทร์โอชา นายกรัฐมนตรีเป็นประธานในพิธีลงนามบันทึกข้อตกลงการบูรณาการความร่วมมือ 7 กระทรวง : การพัฒนาคนตลอดช่วงชีวิต (กลุ่มเด็กปฐมวัย และผู้สูงอายุ) พ.ศ.2565-2569 โดยมีรัฐมนตรีที่เข้าร่วมการเซ็นเอ็มโอยูครั้งนี้จากกระทรวงมหาดไทย กระทรวงดิจิทัลเพื่อเศรษฐกิจและสังคม (ดีอีเอส) กระทรวงสาธารณสุข กระทรวงการพัฒนาสังคมและความมั่นคงของมนุษย์ กระทรวงแรงงาน กระทรวงศึกษาธิการ และเลขาธิการคณะกรรมการการอุดมศึกษา กระทรวงการอุดมศึกษา วิทยาศาสตร์ วิจัยและนวัตกรรม
พลเอกประยุทธ์ จันทร์โอชา นายกรัฐมนตรี กล่าวปาฐกถาพิเศษ “มั่นคง มั่งคั่ง ยั่งยืน ด้วยการพัฒนาคนตลอดช่วงชีวิต” โดยตามยุทธศาสตร์ชาติ 20 ปี (พ.ศ. 2561 - 2580) ด้านการพัฒนาและเสริมสร้างศักยภาพทรัพยากรมนุษย์ และภายใต้แผนแม่บทที่ 11 การพัฒนาศักยภาพคนตลอดช่วงชีวิต มุ่งขับเคลื่อนการพัฒนาคนตลอดช่วงชีวิต โดยการบูรณาการความร่วมมือของ 7 กระทรวงในครั้งนี้ เป็นการขับเคลื่อนการทำงานให้เกิดความต่อเนื่อง สอดคล้องบริบท และสถานการณ์โลกปัจจุบัน
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) กล่าวว่า บทบาทดีอีเอส ในความร่วมมือดังกล่าว มุ่งเน้นการสนับสนุนให้คนทุกช่วงวัยเข้าถึงการใช้ประโยชน์จากเทคโนโลยีดิจิทัลในการพัฒนาตนเองและเข้าถึงข้อมูลข่าวสารบริการภาครัฐ ครอบคลุมตั้งแต่ สนับสนุนการพัฒนาฐานข้อมูลเด็กปฐมวัย ส่งเสริมให้พ่อแม่ผู้ปกครอง ได้เข้าถึงข้อมูลและบริการของภาครัฐที่เกี่ยวข้องด้วยเทคโนโลยีดิจิทัลอย่างทั่วถึงและปลอดภัย ใช้สื่อดิจิทัลอย่างสร้างสรรค์
รวมทั้งพัฒนาผู้สูงอายุให้มีความสามารถในการใช้เทคโนโลยีควบคู่กับความรอบรู้ทางดิจิทัล และรู้เท่าทันสื่อดิจิทัลอย่างสร้างสรรค์ ตลอดจนการส่งเสริม สนับสนุนการวิจัย และพัฒนานวัตกรรมด้านดิจิทัลในการดำรงชีวิตของผู้สูงอายุ
“ความร่วมมือของ 7 กระทรวง สอดคล้องกับบริบทความเปลี่ยนแปลงสถานการณ์โลกและสังคมในปัจจุบัน ซึ่งประเทศไทยกำลังเผชิญหน้ากับการเปลี่ยนแปลงโครงสร้างทางประชากรเข้าสู่สังคมสูงอายุ (Aged Society) อย่างรวดเร็ว มีตัวเลขคาดการณ์ว่าในปี 2583 จะมีผู้สูงอายุเพิ่มเป็นร้อยละ 31 หรือประมาณ 20.5 ล้านคนของประชากรทั้งหมด ดังนั้น การพัฒนาศักยภาพคนไทยให้เติบโตเป็นคนที่มีคุณภาพ และมีสุขภาพดีจึงเป็นวาระสำคัญ โดยการพัฒนาคนให้เติบโตอย่างมีคุณภาพต้องเริ่มตั้งแต่ช่วงปฐมวัย และหนึ่งในหัวข้อการพัฒนาคือ พัฒนาการสมวัย ให้เป็นเยาวชนที่ทันสมัย ก้าวหน้า รู้เท่าทันเทคโนโลยี” นายชัยวุฒิกล่าว
**********************
วันอังคารที่ 27 กรกฎาคม 2564
ครม. อนุมัติงบกลาง 3.49 พันลบ. จ่ายเงินอุดหนุนเด็กแรกเกิดต่อเนื่อง ช่วยพ่อแม่เด็กที่ได้รับสิทธิกว่า 2.22 ล้านคน
ครม.อนุมัติงบกลาง 3.49 พันลบ. จ่ายเงินอุดหนุนเด็กแรกเกิดต่อเนื่อง ช่วยพ่อแม่เด็กที่ได้รับสิทธิกว่า 2.22 ล้านคน
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 27 กรกฎาคม 2564 ว่า ตามที่รัฐบาลได้ดำเนินนโยบายเงินอุดหนุนเพื่อการเลี้ยงดูเด็กแรกเกิด ตั้งแต่แรกเกิดจนถึงอายุ 6 ปี เพื่อมุ่งเน้นให้เด็กแรกเกิดได้รับการเลี้ยงดูที่มีคุณภาพและมีพัฒนาการที่เหมาะสมตามวัย เพื่อเติบโตเป็นประชากรที่มีคุณภาพในอนาคต โดยให้เงินอุดหนุนเพื่อแบ่งเบาภาระค่าใช้จ่ายเป็นรายเดือน เดือนละ 600 บาท แก่ครอบครัวที่มีรายได้น้อย สำหรับปีงบประมาณ 2564 กระทรวงการพัฒนาสังคมและความมั่นคงของมนุษย์ ได้ดำเนินการจ่ายเงินอุดหนุนให้แก่ผู้มีสิทธิ ตั้งแต่เดือนตุลาคม 2563 ถึงเดือนมิถุนายน 2564 แล้ว จำนวน 1,966,093 คน แต่ด้วยในเดือนกรกฎาคม-กันยายน 2564 มีสิทธิผู้ได้รับเงินอุดหนุนเพื่อเลี้ยงดูเด็กแรกเกิดสูงถึง 2,227,029 คน
ดังนั้น เพื่อให้การจ่ายเงินอุดหนุนเป็นไปอย่างต่อเนื่อง ครม. จึงมีมติให้กระทรวงการพัฒนาสังคมและความมั่นคงของมนุษย์ใช้จ่ายงบประมาณรายจ่ายประจำปีงบประมาณ พ.ศ.2564 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 3,493.19 ล้านบาท เพื่อใช้จ่ายเป็นเงินอุดหนุนเพื่อการเลี้ยงดูเด็กแรกเกิด ช่วงเดือนกรกฎาคม-กันยายน 2564 จำนวน 2,227,029 คน อย่างต่อเนื่อง
วันอาทิตย์ที่ 26 มิถุนายน 2565
ดีอีเอส เผย “ทางรัฐ” แอปพลิเคชั่น ที่สามารถเข้าถึงบริการจากภาครัฐได้ง่าย
ดีอีเอส เผย “ทางรัฐ” แอปพลิเคชั่น ที่สามารถเข้าถึงบริการจากภาครัฐได้ง่าย
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)กล่าวว่า ปัจจุบันนี้มีแอปพลิเคชั่น“ทางรัฐ”ที่จะทำให้ประชาชนได้เข้าถึงบริการจากทางภาครัฐได้ง่ายสะดวกไม่ต้องจองคิวและไม่ต้องเดินทางไปที่หน่วยงานที่จะติดต่อ
แอปพลิเคชั่น“ทางรัฐ”จะให้บริการประชาชนตรวจสอบสิทธิต่างๆอาทิสิทธิรักษาพยาบาล,สิทธิประกันสังคม,สิทธิหลักประกันสุขภาพ,ข้อมูลเครดิตบูโร,ตรวจสอบทะเบียนราษฎร์,ตรวจสอบใบสั่งจราจรและชำระค่าปรับ,ตรวจสอบเงินสะสมกบข.ฯลฯรวมถึงบริการค่าน้ำค่าไฟที่สามารถชำระค่าบริการผ่านQR Code ถือเป็นศูนย์รวมบริการภาครัฐที่ให้บริการกับประชาชน
“ทางรัฐแอปพลิเคชันพอร์ทัลกลางเพื่อประชาชนสำหรับอำนวยความสะดวกในการทำธุรกรรมออนไลน์ภาครัฐพร้อมตรวจสอบสิทธิจ่ายบิลติดตามสถานะการขอใช้บริการภาครัฐได้อย่างสะดวกในแอปพลิเคชันเดียวทุกที่ทุกเวลาทุกธุรกรรมรัฐผ่านช่องทางเดียวบัญชีเดียว“สะดวกง่ายไม่ต้องรอ”โฆษกดีอีเอสกล่าว
ทั้งนี้พี่น้องประชาชนสามารถดาวน์โหลดแอปพลิเคชั่น“ทางรัฐ”ผ่านทั้งระบบiOSและAndroidโดยลงทะเบียนผ่านการสแกนบัตรประจำตัวประชาชนและสแกนใบหน้าตั้งค่าผู้ใช้พร้อมรหัสผ่านเพียงเท่านี้สามารถใช้บริการต่างๆของทางภาครัฐได้
***************
วันพุธที่ 9 มีนาคม 2565
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม  ติดตามสถานการณ์เหตุเพลิงไหม้เรือสินค้า อ.พระประแดง
พร้อมสั่งเร่งเค้นหาผู้สูญหาย และดูแลผู้บาดเจ็บ
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม พร้อมด้วยนายสมพงษ์ จิรศิริเลิศ รองอธิบดีกรมเจ้าท่า ด้านปฏิบัติการ ร่วมลงพื้นที่ติดตามสถานการณ์เหตุเพลิงไหม้เรือบรรทุกสินค้า ชื่อเรือ สมูธซี 2 เลขทะเบียนเรือ 460003012 เป็นเรือประเภทบรรทุกน้ำมัน ขณะเกิดเหตุบนเรือไม่มีสินค้า จุดเกิดเหตุ แม่น้ำเจ้าพระยา บริเวณหน้าท่าเรือบริษัท ไอ อาร์ พี ซี จำกัด ถนนสุขสวัสดิ์ ตำบลบางครุ อำเภอพระประแดง จังหวัดสมุทรปราการ และจากการตรวจสอบเบื้องต้นมีผู้บาดเจ็บจำนวน 3 ราย ได้นำส่งโรงพยาบาลบางประกอก 3 และผู้สูญหาย 1 ราย
ในการนี้ ท่านรัฐมนตรีช่วยฯ ได้ประชุมร่วมกับหัวหน้าส่วนราชการจากหน่วยงานที่เกี่ยวข้องในการวางแผนการช่วยเหลือ พร้อมสั่งการให้
1. ระดมเจ้าหน้าที่กู้ภัย ทีมนักประดาน้ำ เร่งค้นหาผู้สูญหายในทันที รวมทั้งการดูแลผู้ได้รับบาดเจ็บ
2. ร่วมบูรณาการทุกหน่วยงานที่เกี่ยวข้อง เร่งเข้าตรวจสอบความปลอดภัยของเรือที่เกิดเหตุ ทั้งนี้ให้คำนึงถึงความปลอดภัยของเจ้าหน้าที่เป็นสำคัญ
3. ตรวจสอบหาสาเหตุเพลิงไหม้ และความเสียหายที่เกิดขึ้น เพื่อวางแผนการป้องกัน
4. รายงานความคืบหน้าให้ทราบอย่างต่อเนื่อง
5. เปิดศูนย์รับเรื่องร้องทุกข์ เพื่อให้ประชาชนที่ได้รับผลแจ้งขอรับความช่วยเหลือ
วันอังคารที่ 20 กรกฎาคม 2564
กรมการขนส่งทางบก จัดผู้ตรวจการลงพื้นที่จัดการจราจรและอำนวยความสะดวกประชาชนที่เข้ารับการฉีดวัคซีน ณ สถานีกลางบางซื่อ
...
กรมการขนส่งทางบก โดยกองตรวจการขนส่งทางบก จัดผู้ตรวจการลงพื้นที่จัดการจราจรและอำนวยความสะดวก ประชาชนที่เข้ารับการฉีดวัคซีน ณ สถานีกลางบางซื่อ เขตจตุจักร กรุงเทพฯ การจราจรโดยรอบสถานีคล่องตัว ไม่พบปัญหา อุปสรรคที่เกี่ยวกับการจราจรและการเดินทางของประชาชน พร้อมทั้ง ร่วมกับ ตำรวจรถไฟ ลงพื้นที่จัดระเบียบและปราบปรามจับกุมรถจักรยานยนต์รับจ้าง เรียกเก็บค่าโดยสารเกินกว่าอัตราที่กำหนด และการใช้รถจักรยานยนต์ป้ายดำ มารับจ้าง บริเวณศูนย์ฉีดวัคซีนสถานีกลางบางซื่อ และบริเวณถนนโดยรอบ
พบผู้กระทำผิด จำนวน 5 ราย
- มาตรา 23/1 นำรถจักรยานยนต์ส่วนบุคคลมารับจ้างจำนวน 4 ราย
- มาตรา 5(10) ใช้รถที่หมดอายุ 1 ราย
ยอดรถกระทำผิดสะสม ตั้งแต่วันที่ 11-19 ก.ค.64 จำนวน 90 ราย
- มาตรา 23/1 นำรถจักรยานยนต์ส่วนบุคคลมารับจ้าง 80 ราย
- มาตรา 6(3) ใช้รถโดยไม่เสียภาษีประจำปี 6 ราย
- มาตรา 42 ไม่แสดงใบอนุญาตขับรถ 2 ราย
- มาตรา 6(1) ใช้รถโดยไม่จดทะเบียน 1 ราย
- มาตรา 5(10) ใช้รถหมดอายุ 1 ราย
อนึ่ง ผู้ใดพบรถโดยสารสาธารณะกระทำผิด สามารถแจ้งศูนย์คุ้มครองผู้โดยสารและรับเรื่องร้องเรียน สายด่วน 1584 ตลอด 24 ชม.
วันพุธที่ 20 เมษายน 2565
อัปเดต! 2 มาตรการลดค่าครองชีพด้านพลังงาน ช่วย ปชช. กิจการขนาดเล็ก มอเตอร์ไซค์รับจ้าง เริ่ม พ.ค. 65
.....
ที่ประชุม ครม. (19 เม.ย. 65) เห็นชอบการปรับปรุงรายละเอียดมาตรการเร่งด่วนเพื่อบรรเทาผลกระทบประชาชนจากสถานการณ์ราคาพลังงานในปัจจุบัน สำหรับการช่วยเหลือค่าไฟบ้านอยู่อาศัยและกิจการขนาดเล็ก - ค่าน้ำมันมอเตอร์ไซค์รับจ้าง ดังนี้
.
1.ให้ส่วนลด “อัตราค่าไฟฟ้าผันแปร (ค่า FT)” แก่ผู้ใช้ไฟฟ้าประเภทบ้านอยู่อาศัยและกิจการขนาดเล็ก (ไม่รวมส่วนราชการและรัฐวิสาหกิจ) ที่มียอดการใช้ไฟฟ้าไม่เกิน 300 หน่วย/เดือน เป็นเวลา 4 เดือน (พ.ค. – ส.ค. 65) โดยเป็นการปรับถ้อยคำมาตรการฯ ให้มีความชัดเจนและช่วยเหลือแบบมุ่งเป้ามากขึ้น
.
2.ให้ส่วนลดราคาน้ำมัน “กลุ่มเบนซิน” ทั้งหมด สำหรับผู้ขับขี่รถมอเตอร์ไซค์รับจ้างที่มีใบอนุญาต - จดทะเบียนกับกรมการขนส่งทางบก จำนวน 106,655 คน (ข้อมูล ณ วันที่ 22 มี.ค. 65) ในรูปแบบรัฐร่วมจ่าย 50% ไม่เกิน 50 บ./คน/วัน และไม่เกิน 250 บ./คน/เดือน โดยกดยืนยันสิทธิ์ผ่านแอปพลิเคชันและสแกนจ่ายเงินผ่าน QR Code ณ ปั๊มน้ำมันที่ร่วมโครงการ เริ่ม พ.ค. - ก.ค. 65 พร้อมยกเว้นภาษีเงินได้ฯ สำหรับผู้ที่ได้รับเงินจากโครงการดังกล่าว
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 7 เมษายน 2565
ครม. เห็นชอบตาม พม. ต่อวาระอีก 3 ปี ให้นายวันชัย รุจนวงศ์ ผู้แทนไทยด้านสิทธิเด็กใน ACWC
ครม. เห็นชอบตาม พม. ต่อวาระอีก 3 ปี ให้นายวันชัย รุจนวงศ์ ผู้แทนไทยด้านสิทธิเด็กใน ACWC
วันที่ 6 เม.ย. 65 นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.) ในฐานะโฆษกกระทรวงการพัฒนาสังคมและความมั่นคงของมนุษย์ (พม.) เปิดเผยว่า วานนี้ (5 เม.ย. 65) คณะรัฐมนตรีมีมติเห็นชอบตามที่กระทรวง พม. เสนอเรื่องการต่อวาระการดำรงตำแหน่งของนายวันชัย รุจนวงศ์ ผู้แทนไทยในคณะกรรมาธิการอาเซียนว่าด้วยการส่งเสริมและคุ้มครองสิทธิสตรีและสิทธิเด็ก (ASEAN Commission on the Promotion and Protection of the Rights of Women and Children: ACWC) ในฐานะผู้เชี่ยวชาญด้านสิทธิเด็ก ต่ออีก 1 วาระ เป็นเวลา 3 ปี (วาระตั้งแต่วันที่ 7 เมษายน 2565 ถึงวันที่ 6 เมษายน 2568)
นางสาวแรมรุ้ง กล่าวต่อไปว่า สืบเนื่องจากการที่นายวันชัย รุจนวงศ์ ผู้แทนไทยด้านสิทธิเด็กใน ACWC จะหมดวาระการดำรงตำแหน่ง (วาระที่ 2) ในวันที่ 7 เมษายน 2565 ดังนั้น กระทรวง พม. ในฐานะส่วนราชการเจ้าของเรื่อง จึงได้แต่งตั้งคณะกรรมการคัดเลือกผู้แทนไทยใน ACWC เพื่อดำเนินการเกี่ยวกับการคัดเลือก รวมทั้งพิจารณาการดำรงตำแหน่งต่อของผู้แทนไทย ในกรณีที่เห็นว่าจำเป็นและเหมาะสม ทั้งนี้ คณะกรรมการคัดเลือกผู้แทนไทยใน ACWC ได้มีการประชุมพิจารณาเรื่องดังกล่าวและมีมติเห็นชอบให้นายวันชัย รุจนวงศ์ ดำรงตำแหน่งต่ออีก 1 วาระดังกล่าวข้างต้น เนื่องจากนายวันชัย รุจนวงศ์ มีผลงานที่โดดเด่นและเป็นที่ประจักษ์มาอย่างต่อเนื่อง ดังนั้น การต่อวาระการดำรงตำแหน่งดังกล่าว จะทำให้การดำเนินงานต่าง ๆ ในนามประเทศไทยที่นายวันชัย รุจนวงศ์ ได้ริเริ่มและวางแผนการดำเนินงานไว้แล้ว มีความต่อเนื่องและเป็นไปตามแผนที่กำหนด นอกจากนี้ นายวันชัย รุจนวงศ์ เป็นผู้มีความรู้ ความสามารถ และความเชี่ยวชาญด้านสิทธิเด็กที่ได้รับการยอมรับทั้งในระดับประเทศ ภูมิภาค และนานาชาติ อีกทั้งหลักการการพิจารณาต่ออายุผู้แทนไทยให้ดำรงตำแหน่งต่อไปดังกล่าว เป็นไปตามขอบเขตและอำนาจหน้าที่ของ ACWC ฉบับปี 2563
นางสาวแรมรุ้ง กล่าวเพิ่มเติมว่า ทั้งนี้ คณะรัฐมนตรีจึงได้ปรึกษาหารือและมีมติเห็นชอบเรื่องดังกล่าวตามที่กระทรวง พม. เสนอ รวมทั้งให้รัฐมนตรีว่าการกระทรวง พม. ในฐานะรัฐมนตรีที่รับผิดชอบด้านสวัสดิการสังคมและการพัฒนาของประเทศไทย มีหนังสือแจ้งเรื่องการต่อวาระการดำรงตำแหน่งดังกล่าว ไปยังสำนักเลขาธิการอาเซียน ในโอกาสแรกภายหลังจากคณะรัฐมนตรีได้มีมติเห็นชอบเป็นที่เรียบร้อยแล้ว
วันพุธที่ 6 ตุลาคม 2564
Prime Minister of the Kingdom of Thailand sent a congratulatory letter to H.E. Mr. KISHIDA Fumio, Prime Minister of Japan, on the occasion of his assumption of office
Prime Minister of the Kingdom of Thailand sent a congratulatory letter to H.E. Mr. KISHIDA Fumio, Prime Minister of Japan, on the occasion of his assumption of office
On 4 October 2021, H.E. General Prayut Chan-o-cha, Prime Minister of the Kingdom of Thailand, sent a congratulatory letter to H.E. Mr. KISHIDA Fumio, Prime Minister of Japan, on the occasion of his assumption of office as follows:
Office of the Prime Minister,
Government House,
BANGKOK.
October B.E. 2564 (2021)
Excellency,
On behalf of the Royal Thai Government and people of the Kingdom of Thailand, I have the honour to extend to you my sincere congratulations on your election as President of the Liberal Democratic Party (LDP) of Japan and appointment as Prime Minister of Japan. Your election clearly demonstrates the high trust and confidence placed on you to lead Japan towards continued progress and prosperity while proactively contributing to the international community during a time of many unprecedented challenges to human security, world peace, and the global economy.
I would like to take this opportunity to commend the strong bonds of friendship and cooperation between Thailand and Japan that have flourished for many years. Next year marks the 135th anniversary of the establishment of diplomatic relations between our two countries, which is an important opportunity for us to commemorate our close and long-standing relations, including the warm friendship between our peoples. In this regard, I look forward to working closely with you to build upon the Comprehensive Strategic Partnership between Thailand and Japan so that we may continue to mutually benefit from the prominent areas in our collaboration, and also contribute towards strengthening our region and international cooperation at large.
I would also like to take this opportunity to wish you a successful outcome in the general elections in Japan this coming November.
Accept, Excellency, the assurances of my highest consideration.
General         (Ret.)
(Prayut Chan-o-cha)
Prime Minister of the Kingdom of Thailand
His Excellency
Mr. KISHIDA Fumio,
Prime Minister of Japan,
TOKYO.
https://www.mfa.go.th/en/content/pmmessagetonewjapanesepm05102564-2
วันพฤหัสบดีที่ 14 ตุลาคม 2564
ธอส. รับนโยบายนายกรัฐมนตรี เร่งช่วยเหลือผู้ประสบอุทกภัย ลงพื้นที่แจกถุงยังชีพในพื้นที่ จ.พระนครศรีอยุธยา
ธอส.รับนโยบายนายกฯ และ รมว.กลาโหม ลงพื้นที่มอบถุงยังชีพให้ผู้ประสบอุทกภัย จ.พระนครศรีอยุธยา บรรเทาความเดือดร้อนให้ ปชช. พร้อมให้คำปรึกษาแนวทางช่วยเหลือผ่าน 7 มาตรการ ตามโครงการเงินกู้ที่อยู่อาศัยเพื่อช่วยเหลือผู้ประสบภัยพิบัติทางธรรมชาติ ปี 2564
ธนาคารอาคารสงเคราะห์ รับนโยบาย พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงพื้นที่มอบถุงยังชีพให้ผู้ประสบอุทกภัย ณ วัดสะตือ ตำบลท่าหลวง อำเภอท่าเรือ จังหวัดพระนครศรีอยุธยา จำนวน 300 ชุด เพื่อบรรเทาความเดือดร้อนให้กับประชาชน พร้อมให้คำปรึกษาแนวทางช่วยเหลือผ่าน 7 มาตรการ ตาม “โครงการเงินกู้ที่อยู่อาศัยเพื่อช่วยเหลือผู้ประสบภัยพิบัติทางธรรมชาติ ปี 2564”
นายยุทธนา หยิมการุณ ประธานกรรมการ ธนาคารอาคารสงเคราะห์ (ธอส.) เปิดเผยว่า ตามที่ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้สั่งการให้รัฐมนตรี รวมถึงหน่วยงานภาครัฐ ร่วมกันลงพื้นที่ประสบอุทกภัย เพื่อให้ความช่วยเหลือประชาชนที่ได้รับผลกระทบอย่างเร่งด่วนนั้น ธอส. ในฐานะสถาบันการเงินเฉพาะกิจของรัฐ สังกัดกระทรวงการคลัง ได้ติดตามสถานการณ์ที่เกิดขึ้นอย่างใกล้ชิด พร้อมกับให้ความช่วยเหลือลูกค้ามาอย่างต่อเนื่องผ่าน “โครงการเงินกู้ที่อยู่อาศัยเพื่อช่วยเหลือผู้ประสบภัยพิบัติ ทางธรรมชาติ ปี 2564” และในวันนี้ (14 ตุลาคม 2564) ผู้บริหาร และผู้ปฏิบัติงานของธนาคาร นำโดย นายฉัตรชัย ศิริไล กรรมการผู้จัดการ ธอส. จึงได้ลงพื้นที่มอบถุงยังชีพ จำนวน 300 ชุด ให้แก่ผู้ประสบอุทกภัยในพื้นที่จังหวัดพระนครศรีอยุธยา ณ บริเวณวัดสะตือ ตำบลท่าหลวง อำเภอท่าเรือ จังหวัดพระนครศรีอยุธยา เพื่อบรรเทาความเดือดร้อนในเบื้องต้น และยังได้รับฟังความต้องการของประชาชนในพื้นที่ประสบอุทกภัย รวมถึงให้คำแนะนำแนวทางความช่วยเหลือของธนาคารทั้ง 7 มาตรการตาม “โครงการเงินกู้ที่อยู่อาศัยเพื่อช่วยเหลือผู้ประสบภัยพิบัติ ทางธรรมชาติ ปี 2564” กรอบวงเงินรวมของโครงการ 100 ล้านบาท ครอบคลุมทั้งการลดดอกเบี้ย ให้กู้เพิ่ม/กู้ใหม่อัตราดอกเบี้ยต่ำ มาตรการประนอมหนี้ ปลอดหนี้ และพิจารณาสินไหมเร่งด่วนให้กับผู้ที่ได้รับความเดือดร้อนได้รับทราบ โดยมีเจ้าหน้าที่ธนาคารเปิดจุดบริการพิเศษเพื่อรับคำขอเข้ามาตรการและให้คำปรึกษาแก่ผู้ที่ได้รับผลกระทบ ซึ่ง ธอส. ยืนยันว่าพร้อมให้ความช่วยเหลือประชาชนที่ประสบอุทกภัยในพื้นที่ต่าง ๆ อย่างต่อเนื่อง จนกว่าสถานการณ์จะคลี่คลายลง
ทั้งนี้ นับตั้งแต่ช่วงกลางเดือนกันยายนถึงปัจจุบัน ธอส. ได้ส่งมอบถุงยังชีพให้กับผู้ประสบอุทกภัยมาแล้วกว่า 3,000 ชุด ให้กับประชาชนที่ได้รับความเดือดร้อนในพื้นที่ภาคเหนือตอนล่างภาคกลาง ภาคใต้ตอนบน และภาคตะวันออกเฉียงเหนือรวม 13 จังหวัด ซึ่งสอดคล้องกับนโยบายการแสดงความรับผิดชอบต่อสังคมและสิ่งแวดล้อม หรือ CSR ของธนาคาร ด้วยความห่วงใยและตระหนักถึงปัญหาความเดือดร้อนของประชาชน อีกทั้งเป็นการสร้างจิตสำนึกในการเป็นจิตอาสาเพื่อช่วยเหลือสังคมให้ดียิ่งขึ้นต่อไป
วันศุกร์ที่ 10 ธันวาคม 2564
รมว.แรงงาน มอบ ผู้ช่วยฯ ร่วมงานแข่งขันกอล์ฟการกุศล หารายได้ปรับปรุงมูลนิธิพิพิธภัณฑ์แรงงานไทย
รัฐมนตรีว่าการกระรวงแรงงาน มอบ ผู้ช่วยรัฐมนตรีประจำกระทรวงแรงงาน เปิดงานแข่งขันกอล์ฟการกุศลมูลนิธิพิพิธภัณฑ์แรงงานไทย หารายได้ปรับปรุงและบริหารงานพิพิธภัณฑ์
วันที่ 10 ธันวาคม 2564 เวลา 11.30 น.นายสุชาติ ชมกลิ่น รัฐมนตรีว่าการกระทรวงแรงงานมอบหมายให้นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงานเข้าร่วมงานและเป็นผู้แทนกล่าวขอบคุณผู้เข้าร่วมการแข่งขันกอล์ฟการกุศลมูลนิธิพิพิธภัณฑ์แรงงานไทย ณ สนามกอล์ฟ วินด์เซอร์ ปาร์ค & กอล์ฟคลับ เขตหนองจอก กรุงเทพมหานคร โดยมีนายสุเทพ ชิตยวงษ์ เลขานุการรัฐมนตรีว่าการกระทรวงแรงงาน นายสุทธิ สุโกศล ประจำสำนักเลขาธิการนายกรัฐมนตรี ปฏิบัติหน้าที่ประจำกระทรวงแรงงาน นางสาวบุปผา เรืองสุด รองปลัดกระทรวงแรงงาน นายบุญสงค์ ทัพชัยยุทธ์ เลขาธิการสำนักงานประกันสังคม นายวรรณรัตน์ ศรีสุกใส ผู้ตรวจราชการกระทรวงแรงงาน นายณัฐวัฒน์ ธีรทัศน์ธำรง คณะที่ปรึกษารัฐมนตรีว่าการกระทรวงแรงงานและคณะเข้าร่วมงานในครั้งนี้
นายสุรชัยกล่าวว่า สำหรับการแข่งขันกอล์ฟการกุศลมูลนิธิพิพิธภัณฑ์แรงงานไทยในวันนี้ สืบเนื่องจากท่านสุชาติ ชมกลิ่น รัฐมนตรีว่าการกระทรวงแรงงานได้เดินทางไปเยี่ยมชมพิพิธภัณฑ์แรงงานไทย ซึ่งตั้งอยู่บนถนนนิคมรถไฟมักกะสัน กรุงเทพมหานคร เมื่อวันที่ 11 ตุลาคม 2564 ที่ผ่านมา โดยได้รับฟังบรรยายประวัติและภารกิจทางประวัติศาสตร์แรงงานไทย ตลอดจนรับฟังปัญหาอุปสรรคจากการดำเนินงานห้วงที่ผ่านมา โดยท่านรัฐมนตรีว่าการกระทรวงแรงงานได้เห็นถึงความสำคัญของพิพิธภัณฑ์แรงงานไทย ซึ่งถือเป็นสถานที่ที่รวบรวมประวัติความเป็นมา ชีวิตความเป็นอยู่ และการทำงานของผู้ใช้แรงงาน รวมทั้งเป็นศูนย์กลางรวบรวมข้อมูลเอกสารและหลักฐานทางประวัติศาสตร์ที่เกี่ยวกับแรงงานไทย นำมาจัดแสดงต่อสาธารณชน ซึ่งท่านรัฐมนตรีว่าการกระทรวงแรงงานมีความประสงค์ช่วยผลักดันพิพิธภัณฑ์แรงงานไทยให้เป็นแหล่งเรียนรู้เกี่ยวกับประวัติศาสตร์แรงงานไทยและเป็นสถานที่จัดกิจกรรมเพื่อผู้ใช้แรงงานและสาธารณชน จึงได้สนับสนุนให้มูลนิธิฯ จัดการแข่งขันกอล์ฟการกุศลขึ้น เพื่อหารายได้เป็นค่าใช้จ่ายในการปรับปรุงและบริหารงานพิพิธภัณฑ์แรงงานไทย
ผู้ช่วยรัฐมนตรีประจำกระทรวงแรงงานกล่าวเพิ่มเติมว่า ขอบคุณผู้เข้าร่วมการแข่งขันทุกหน่วยงาน ซึ่งประกอบด้วย บริษัท ซีจีซี (ประเทศไทย) จำกัด บริษัท เดนโซ่ (ประเทศไทย) จำกัด บริษัท เด็นโซ่ อินเตอร์เนชั่นแนล เอเชีย จำกัด บริษัท ทีซีเอ็ม เทคโนโลยี จำกัด บริษัท ไทยฮอนด้า แมนูแฟคเจอริ่ง จำกัด บริษัท เนคเทค เอเชีย จำกัด (มหาชน) บริษัท บีจิสติกส์ จำกัด บริษัท บางกอกไบโอไซเอนซ์ จำกัด สหภาพแรงงานโตโยต้า สหภาพแรงงานฮอนด้าแห่งประเทศไทย บริษัท อิมเมจ คอร์เปอเรชั่น (ประเทศไทย) จำกัด บริษัท แอลแอลไอที (ประเทศไทย) จำกัด ที่ได้ให้การสนับสนุนการจัดแข่งขันจนสำเร็จตามวัตถุประสงคในครั้งนี้ โดยหวังเป็นอย่างยิ่งว่ารายได้จากการแข่งขัน จะเป็นประโยชน์ต่อการสนับสนุนในการปรับปรุงปและบริหารพิพิธภัณฑ์แรงงานไทยต่อไป
วันพฤหัสบดีที่ 18 พฤศจิกายน 2564
"กฐินพระราชทานของกระทรวงกลาโหม ประจำปี ๒๕๖๔"
ในวาระที่ พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ทรงมีพระมหากรุณาธิคุณโปรดเกล้าโปรดกระหม่อมพระราชทานผ้าพระกฐินให้กระทรวงกลาโหมนำไปถวายพระสงฆ์จำพรรษา ณ วัดนางนองวรวิหาร
ถนนวุฒากาศ แขวงบางค้อ เขตจอมทอง กรุงเทพฯ ในวันพุธที่ ๑๗ พฤศจิกายน ๒๕๖๔ เวลา ๑๔.๓๐ นาฬิกา โดยมี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธี โดยกระทรวงกลาโหมขอถวายปัจจัยสี่ อันควรแก่สมณะบริโภคเพื่อบำรุงพระอารามเป็นมูลค่า จำนวน ๕,๐๑๐,๙๙๙ บาท และมอบอุปกรณ์การศึกษาให้กับโรงเรียนวัดนางนอง (พิพัฒน์) มูลค่า ๑๐๐,๘๕๘ บาท และโรงเรียนอนุบาลวัดนางนอง มูลค่า ๕๖,๒๘๐.- บาท นับเป็นพระมหากรุณาธิคุณและเป็นสิริมงคลอันใหญ่หลวงแก่บรรดาข้าราชการ พนักงานราชการ และลูกจ้างของกระทรวงกลาโหม
สำหรับวัดนางนองวรวิหาร เป็นพระอารามหลวงชั้นตรี ชนิดวรวิหาร สันนิษฐานว่ามีมาตั้งแต่กรุงศรีอยุธยา ในสมัยพระเจ้าเสือ(พ.ศ.๒๒๔๕ - ๒๒๕๒) ต่อมาในสมัยรัชกาลที่ ๓ แห่งกรุงรัตนโกสินทร์ได้โปรดปฏิสังขรณ์พระอาราม ภายหลังปฏิสังขรณ์แล้วเสร็จ จึงได้รับสถาปนาเป็นพระอารามหลวง โดยภายในพระอุโบสถ มีองค์พระพุทธมหาจักรพรรดิ พระประธานปางมารวิชัย ประดิษฐานอยู่บนฐานชุกชีปั้นลายปิดทองประดับกระจก ถือเป็นงานประติมากรรมชิ้นเยี่ยมในรัชสมัยพระบาทสมเด็จพระนั่งเกล้าเจ้าอยู่หัว มีประวัติสำคัญคือได้มีการนำมงกุฎของพระพุทธรูปที่วัดนางนองไปประดิษฐานยังยอดของตรีศูลพระปรางค์วัดอรุณราชวราราม ภายหลังจึงมีการสร้างถวายคืนให้ในรัชกาลของพระองค์
วันจันทร์ที่ 14 กุมภาพันธ์ 2565
กรมทางหลวงดำเนินการโครงการก่อสร้างขยายทางหลวงหมายเลข 3304 (ดอนสีนนท์) - บรรจบทางหลวงหมายเลข 331 (แปลงยาว) อำเภอแปลงยาว จังหวัดฉะเชิงเทรา
ตามนโยบายของ นายศักดิ์สยาม  ชิดชอบ รัฐมนตรีว่าการกระทรวงคมนาคม ที่ต้องการพัฒนาทางหลวงรองรับระเบียงเศรษฐกิจภาคตะวันออก (ECC)
กรมทางหลวง (ทล.) กระทรวงคมนาคม โดยสำนักก่อสร้างทางที่ 2 ดำเนินการโครงการก่อสร้าง ขยายทางหลวงหมายเลข 3304 สายแยกทางหลวงหมายเลข 315 (ดอนสีนนท์) - บรรจบทางหลวงหมายเลข 331 (แปลงยาว) เดิมเป็นถนนมาตรฐาน 2 ช่องจราจร ไป - กลับ เป็นทางหลวงที่มีความสำคัญต่อระบบโลจิสติกส์ ตามแผนงานบูรณาการขับเคลื่อนเขตพัฒนาพิเศษภาคตะวันออก (EEC) จึงมีความจำเป็นต้องปรับปรุงทางหลวงสายนี้ให้สามารถรองรับการจราจร ที่หนาแน่น โดยเฉพาะรถบรรทุกขนาดใหญ่ที่มีปริมาณค่อนข้างมาก มีการก่อสร้างสะพานข้ามคลองชลประทาน และปรับปรุงบริเวณสามแยกช่วงบรรจบทางหลวงหมายเลข 331 (แปลงยาว)
โครงการก่อสร้างขยายทางหลวงหมายเลข 3304 สายแยกทางหลวงหมายเลข 315 (ดอนสีนนท์) - บรรจบทางหลวงหมายเลข 331 (แปลงยาว) แบ่งการก่อสร้างออกเป็น 2 ตอน โดยตอนที่ 1 ระหว่าง กม. ที่ 0+800 - 12+000 และตอนที่ 2 ระหว่าง กม. ที่ 12+000 - 20+260 รวมระยะทาง 20 กิโลเมตร เป็นการก่อสร้างขยายเขตทางหลวงแบบมาตรฐานทางชั้นพิเศษ จากเดิม 2 ช่องจราจร ไป - กลับ เป็น 4 ช่องจราจร ไป - กลับ โดยด้านซ้ายทางเป็นการก่อสร้างชั้นโครงสร้างถนนใหม่ 2 ช่องจราจร ด้านขวาทางเป็นการก่อสร้างชั้นโครงสร้างบนทางหลวงเดิม 2 ช่องจราจร ผิวทางแบบแอสฟัลท์คอนกรีตและบางช่วงเป็นแบบคอนกรีตแบ่งทิศทางการจราจรด้วยเกาะกลางแบบยก กว้าง 4.6 เมตร มีช่องจราจรช่องละ 3.5 เมตร ไหล่ทางด้านในกว้าง 0.5 เมตร ไหล่ทางด้านนอกกว้าง 1.5 เมตร รวมติดตั้งไฟฟ้าแสงสว่าง งานก่อสร้างสะพานข้ามคลอง งานก่อสร้างสะพานข้ามแยก งานก่อสร้างศาลาที่พักผู้โดยสาร และจุดกลับรถ งบประมาณ 1,195,943,000 บาท
ทั้งนี้เมื่อโครงการดังกล่าวก่อสร้างแล้วเสร็จ จะเป็นการเพิ่มความมั่นคงแข็งแรงของทางหลวง ช่วยเพิ่มประสิทธิภาพการคมนาคมขนส่งให้มีความสะดวก รวดเร็ว และปลอดภัยในการเดินทาง เพิ่มขีดความสามารถในการรองรับปริมาณจราจร ทำให้การจราจรเคลื่อนตัวได้สะดวก เอื้ออำนวยให้การจราจรเกิดสภาพคล่องขึ้น ส่งเสริมคุณภาพชีวิต เศรษฐกิจ สังคมของจังหวัด และช่วยรองรับการขยายตัวทางเศรษฐกิจและการเปิดประชาคมเศรษฐกิจอาเซียน (AEC) และโครงการระเบียงเศรษฐกิจภาคตะวันออก (EEC) ซึ่งจะนำมาสู่การเพิ่มศักยภาพทางด้านการแข่งขันต่อไป ทล. ขอความร่วมมือผู้ใช้ทาง “ชีวิตวิถีใหม่ ขับขี่อย่างปลอดภัย ไร้อุบัติเหตุ” ขับขี่ด้วยความระมัดระวังเพื่อความปลอดภัยของตัวท่านและผู้ร่วมทาง ประชาชนสามารถสอบถามเส้นทางการเดินทางได้ที่ สายด่วนกรมทางหลวง โทร. 1586 (โทรฟรีทุกเครือข่ายตลอด 24 ชั่วโมง)
วันจันทร์ที่ 13 กันยายน 2564
ปลัด วธ. เป็นประธานการประชุมคณะกรรมการในพิธีถวายผ้าพระกฐินพระราชทานของกระทรวงวัฒนธรรม ประจำปี ๒๕๖๔ ครั้งที่ ๑/๒๕๖๔
การประชุมคณะกรรมการในพิธีถวายผ้าพระกฐินพระราชทานของกระทรวงวัฒนธรรม ประจำปี ๒๕๖๔ ครั้งที่ ๑/๒๕๖๔ (ประชุมทางไกลผ่านระบบ Zoom Meeting)
วันที่ ๑๓ กันยายน ๒๕๖๔ เวลา ๑๓.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมคณะกรรมการในพิธีถวายผ้าพระกฐินพระราชทานของกระทรวงวัฒนธรรม ประจำปี ๒๕๖๔ ครั้งที่ ๑/๒๕๖๔ (ประชุมทางไกลผ่านระบบ Zoom Meeting) โดยมีนายกิตติพันธ์ พานสุวรรณ รองปลัดกระทรวงวัฒนธรรม นายประสพ เรียงเงิน รองปลัดกระทรวงวัฒนธรรม ผู้บริหาร และผู้แทนหน่วยงานในสังกัดกระทรวงวัฒนธรรม เข้าร่วม ณ ศูนยประชุมกระทรวงวัฒนธรรม ชั้น ๘ อาคารวัฒนธรรมวิศิษฏ์ กระทรวงวัฒนธรรม
วันศุกร์ที่ 16 กรกฎาคม 2564
ส่งเสริมการปลูกพืชสมุนไพรในเรือนจำ/ทัณฑสถาน
กระทรวงเกษตรฯ ร่วมสนับสนุนกระทรวงยุติธรรม ส่งเสริมการปลูกพืชสมุนไพรในเรือนจำ/ทัณฑสถาน
นายอำพันธุ์เวฬุตันติรองปลัดกระทรวงเกษตรและสหกรณ์ร่วมประชุมระบบทางไกล(Video Conference)ในการประชุมคณะทำงานส่งเสริมการปลูกพืชสมุนไพรในเรือนจำ/ทัณฑสถานครั้งที่1/2564ผ่านระบบโปรแกรมCisco Webex Meetingโดยมีนายสมศักดิ์เทพสุทินรัฐมนตรีว่าการกระทรวงยุติธรรมเป็นประธานซึ่งการประชุมในครั้งนี้เป็นการหารือในเรื่องการบูรณาการการทำงานร่วมกันในการส่งเสริมให้ปลูกพืชสมุนไพรในพื้นที่ที่เหลือของเรือนจำ/ทัณฑสถานทั่วประเทศโดยเบื้องต้นมีเรือนจำ/ทัณฑสถานขอเข้าร่วมโครงการ125แห่งพื้นที่ปลูก147ไร่
สำหรับโครงการดังกล่าวจะสามารถส่งเสริมให้ผู้ต้องขังมีทักษะความรู้ในเรื่องการปลูกพืชสมุนไพรและเรือนจำ/ทัณฑสถานสามารถใช้พื้นที่ที่มีอยู่ให้เกิดประโยชน์ได้อย่างเต็มที่โดยที่ประชุมได้นำร่องส่งเสริมการปลูกฟ้าทะลายโจรเป็นหลักซึ่งเป็นสมุนไพรที่มีความต้องการทางการตลาดสูงเนื่องจากสามารถใช้ในการป้องกันและรักษาอาการจากโรคติดเชื้อไวรัสโคโรน่า2019 (Covid - 19)เบื้องต้นได้
อย่างไรก็ตามกระทรวงเกษตรและสหกรณ์พร้อมสนับสนุนการดำเนินโครงการดังกล่าวในด้านการตรวจสอบความเหมาะสมของพื้นที่การปรับสภาพดินให้มีความเหมาะสมต่อการปลูกสมุนไพรด้านองค์ความรู้ในการผลิตพืชสมุนไพรการควบคุมคุณภาพและมาตรฐานรวมถึงด้านกล้าพันธุ์และเมล็ดพันธุ์สมุนไพรที่สามารถนำไปขยายพันธุ์ต่อโดยกระทรวงเกษตรและสหกรณ์จะได้ประสานร่วมกับกระทรวงยุติธรรมในการสนับสนุนแต่ละด้านต่อไป
วันศุกร์ที่ 23 กรกฎาคม 2564
ผู้ช่วยโฆษก ศบค. เผย หน่วยงานที่เกี่ยวข้อง เตรียมประชุมหารือการปรับเปลี่ยนโรงพยาบาลสนาม  มาตรการ Home isolation Community isolation และเตียงในระดับต่าง ๆ ช่วงบ่ายวันนี้
ผู้ช่วยโฆษก ศบค. เผย หน่วยงานที่เกี่ยวข้อง เตรียมประชุมหารือการปรับเปลี่ยนโรงพยาบาลสนาม  มาตรการ Home isolation Community isolation และเตียงในระดับต่าง ๆ ช่วงบ่ายวันนี้
วันนี้ (23 กรกฎาคม 2564) ณ โถงกลาง ตึกสันติไมตรี ทำเนียบรัฐบาล แพทย์หญิง อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ตอบคำถามสื่อมวลชน กรณีการขาดแคลนของบุคลากรทางการแพทย์ว่า จะมีการสรุปโรงพยาบาลสนาม และโรงพยาบาลที่สามารถดูแลผู้ป่วยในระดับต่าง ๆ ทั้งระดับสีเหลือง สีแดง ซึ่งจะมีการปรับเปลี่ยนพอสมควร ไม่ว่าจะเป็นโรงพยาบาลบุษราคัม ซึ่งก่อนหน้านี้ที่เป็นสีเหลือง จะมีการปรับเป็นสีแดงเพิ่ม โรงพยาบาลสนามสีเขียวที่มีอุปกรณ์และบุคลากรทางการแพทย์ก็จะพัฒนายกระดับเป็นโรงพยาบาลสนามสีเหลือง
ขณะเดียวกันในแง่ของบุคลากรทางการแพทย์ กระทรวงสาธารณสุขก็มีความเป็นห่วง ซึ่งก่อนหน้านี้ได้ขอความร่วมมือจากบุคลากรทางการแพทย์ต่างจังหวัดมาช่วย กทม. และปริมณฑล ซึ่งขณะนี้หลายจังหวัดก็มีสถานการณ์ที่หนักขึ้น ดังนั้นบุคลากรทางการแพทย์จึงมีความจำเป็นต้องกลับไปดูแลสถานการณ์ในพื้นที่จังหวัดเดิม อย่างไรก็ตามในวันนี้ทางกรมการแพทย์ กรุงเทพมหานคร กระทรวงสาธารณสุข ภาคประชาสังคมต่าง ๆ รวมทั้งสภากาชาดไทย จะมีการประชุมร่วมกันเวลา 15.00 น. ซึ่งจะมีการหารือในประเด็นต่าง ๆ อย่างครบถ้วน ทั้ง Home isolation และ Community isolation รวมทั้งเตียงในระดับสีเหลือง และสีแดง
ในตอนท้าย ผู้ช่วยโฆษก ศบค. กล่าวฝากไปยังสื่อมวลชน และพี่น้องประชาชนว่า ในวันนี้สภาพจิตใจทุกคนย่ำแย่ แต่ถ้าเรารวมกัน สามารถช่วยเหลือ พึ่งพาอาศัยกัน เป็นกระบอกเสียงซึ่งกันและกัน เชื่อว่าเราจะสามารถผ่านวิกฤตินี้ไปได้
...............................
กลุ่มประชาสัมพันธ์และเผยแพร่ สำนักโฆษก
วันอังคารที่ 7 ธันวาคม 2564
กรมทางหลวงชนบท ได้รับการรับรองมาตรฐาน ISO/IEC 27001:2013 ด้านความมั่นคงปลอดภัยในระบบสารสนเทศ เพื่อรักษาความปลอดภัยด้าน IT ในองค์กรได้อย่างมีประสิทธิภาพ
กรมทางหลวงชนบท (ทช.) กระทรวงคมนาคม ได้รับการรับรองมาตรฐาน ISO/IEC 27001:2013 มาตรฐานความมั่นคงปลอดภัยในระบบสารสนเทศ (Information Security Management System : ISMS) โดยจะนำไปใช้ในการประเมินความเสี่ยง ออกแบบด้านการรักษาความปลอดภัย
กรมทางหลวงชนบท (ทช.) กระทรวงคมนาคม ได้รับการรับรองมาตรฐาน ISO/IEC 27001:2013 มาตรฐานความมั่นคงปลอดภัยในระบบสารสนเทศ (Information Security Management System : ISMS) โดยจะนำไปใช้ในการประเมินความเสี่ยง ออกแบบด้านการรักษาความปลอดภัย เพื่อปรับปรุงระบบและบำรุงรักษาคอมพิวเตอร์ เป็นการบริหารจัดการระบบรักษาความมั่นคงปลอดภัยทางไซเบอร์ให้สามารถใช้งานได้อย่างเต็มประสิทธิภาพ
นายอภิรัฐ ไชยวงศ์น้อย อธิบดีกรมทางหลวงชนบท เปิดเผยว่า จากนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่ได้ให้ความสำคัญในการวางแผนพัฒนาระบบสารสนเทศเพื่อให้การปฏิบัติงานในองค์กรดำเนินไปอย่างมีประสิทธิภาพมากยิ่งขึ้น ทช. จึงได้นำมาตรฐาน ISO/IEC 27001:2013 มาประยุกต์ใช้ในส่วนของ Data Center โดยมีวัตถุประสงค์เพื่อสร้างความมั่นคงปลอดภัยในระบบสารสนเทศขององค์กรทั้ง 3 ด้าน ได้แก่ การรักษาความลับ (Confidential) ความถูกต้องของข้อมูล (Integrity) และความพร้อมใช้งาน (Availability) โดยรายละเอียดในการดำเนินงานและขั้นตอนการขอรับรองมาตรฐาน ISO/IEC 27001:2013 ประกอบด้วย การวางแผนพัฒนา และปรับปรุงระบบคอมพิวเตอร์ ระบบเครือข่าย ให้สามารถใช้งานได้อย่างมีประสิทธิภาพ การบำรุงรักษาระบบคอมพิวเตอร์ที่เกี่ยวข้องให้อยู่ในสภาพพร้อมปฏิบัติงานได้เต็มประสิทธิภาพ การพัฒนาและบริหารจัดการระบบรักษาความมั่นคงปลอดภัยทางไซเบอร์ (Cyber Security) การบริหารจัดการระบบ Cloud Computing ให้สามารถใช้งานได้อย่างเต็มประสิทธิภาพ การบริหารจัดการห้อง Data Center และการบริหารจัดการครุภัณฑ์คอมพิวเตอร์ในความดูแลของ Data Center
ปัจจุบัน ทช. ได้รับการรับรองมาตรฐาน ISO 27001 เรียบร้อยแล้ว ซึ่งมาตรฐานดังกล่าวเกิดขึ้นจากองค์กร ISO - International Organization for Standardization โดยเวอร์ชั่นล่าสุดคือ ISO/IEC 27001:2013 ประกาศใช้เมื่อวันที่ 1 ตุลาคม ค.ศ. 2013 เป็นมาตรฐานสากลสำหรับระบบการจัดการความปลอดภัยของข้อมูล (ISMS) จัดทำขึ้นเพื่อให้องค์กรนำข้อกำหนดไปใช้ในการประเมินความเสี่ยง ออกแบบด้านการรักษาความปลอดภัยและการนำไปปฏิบัติเป็นมาตรฐานการรักษาความมั่นคงปลอดภัยสารสนเทศขององค์กรที่ได้รับการยอมรับในระดับนานาชาติ ซึ่งประกอบด้วยข้อกำหนดที่ครอบคลุมถึงการจัดทำ นำไปปฏิบัติ ทบทวนและเฝ้าระวัง รักษาความต่อเนื่อง รวมถึงปรับปรุงระบบให้สอดคล้องกับสถานการณ์ เพื่อสร้างความมั่นคงปลอดภัยในระบบสารสนเทศขององค์กร
วันศุกร์ที่ 5 พฤศจิกายน 2564
กรมการขนส่งทางบก แนะนำการเดินทางด้วยรถโดยสารเช่าเหมา เน้นการเดินทางอย่างปลอดภัย ปราศจากอุบัติเหตุ
ควบคู่กับมาตรการสาธารณสุขป้องกันการแพร่ระบาดของโรคติดเชื้อไวรัส COVID-19 รองรับการเปิดประเทศตามนโยบายรัฐบาล
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า หลังจากประเทศไทยเริ่มเปิดรับนักท่องเที่ยวที่ฉีดวัคซีนครบให้เข้ามาท่องเที่ยวในไทยได้โดยไม่ต้องกักตัว เพื่อสนับสนุน ภาคการท่องเที่ยวช่วงปลายปีตามนโยบายของรัฐบาล ประกอบกับเดือนพฤศจิกายน 2564 เข้าสู่ช่วงเทศกาลทอดกฐินสำหรับพุทธศาสนิกชน จึงคาดว่าจะมีประชาชนเดินทางเป็นหมู่คณะมากขึ้นและมีความต้องการใช้บริการเช่ารถตู้หรือรถบัสเพื่อใช้ในการเดินทางเพิ่มมากขึ้นด้วย ดังนั้น เพื่อป้องกันการเกิดอุบัติเหตุทางถนน รวมทั้งสร้างความมั่นใจในการเดินทางด้วยรถโดยสารไม่ประจำทางหรือรถโดยสารเช่าเหมา กรมการขนส่งทางบก (ขบ.) ได้กำชับให้สำนักงานขนส่งทุกแห่ง เข้มงวดตรวจสอบมาตรฐานคุณภาพและความปลอดภัยของรถโดยสารมากยิ่งขึ้น พร้อมให้คำแนะนำประชาชนเบื้องต้นเพื่อให้การเดินทางด้วยรถโดยสารเช่าเหมามีความปลอดภัย ดังนี้
ด้านประชาชน ควรมีการวางแผนการเดินทางอย่างเหมาะสม หลีกเลี่ยงการเดินทางในเวลากลางคืน เลือกเดินทางด้วยรถโดยสารสาธารณะ (ป้ายเหลือง) ที่จดทะเบียนถูกต้อง มีการจัดทำประกันภัย ตามที่กฎหมายกำหนด นอกจากนี้ ควรเลือกใช้รถที่มีความเหมาะสมกับจำนวนผู้โดยสารและสภาพเส้นทาง เช่น หากต้องเดินทางในเส้นทางที่คดเคี้ยวหรือลาดชันควรใช้รถโดยสารชั้นเดียว ใช้บริการผู้ประกอบการขนส่งที่ได้มาตรฐาน และไม่มีประวัติการเกิดอุบัติเหตุร้ายแรง ในขณะเดินทางผู้โดยสารต้องคาดเข็มขัดนิรภัย ตลอดระยะเวลา และปฏิบัติตามมาตรการสาธารณสุขเพื่อป้องกันการแพร่ระบาดของโรคติดชื้อไวรัส COVID-19 ตลอดการเดินทาง
ด้านผู้ประกอบการ ต้องหมั่นตรวจสภาพความพร้อมของรถและพนักงานขับรถเพื่อความปลอดภัยตามที่ ขบ. กำหนด ตัวรถต้องมีสภาพความสมบูรณ์พร้อมใช้งาน จดทะเบียนเป็นรถโดยสารสาธารณะ (ป้ายเหลือง) ผ่านการตรวจสภาพรถและชำระภาษีถูกต้องตรงตามระยะเวลา ติดตั้ง GPS Tracking และอุปกรณ์ เพื่อความปลอดภัย ได้แก่ เข็มขัดนิรภัย ประตูฉุกเฉิน ถังดับเพลิง ค้อนทุบกระจกครบถ้วน และกำกับดูแลพนักงานขับรถให้ปฏิบัติหน้าที่ด้วยความรับผิดชอบอย่างปลอดภัย
ด้านพนักงานขับรถ ก่อนออกเดินทางต้องมีการศึกษาเส้นทางล่วงหน้า พักผ่อนเพียงพอ ไม่ดื่มสุรา โดยปริมาณแอลกอฮอล์ในลมหายใจต้องเป็นศูนย์ (0 มิลลิกรัมเปอร์เซ็นต์) ไม่เสพสารเสพติดให้โทษ หรือสารที่ออกฤทธิ์ต่อจิตและประสาท ขับรถไม่เกินชั่วโมงการทำงานตามที่กฎหมายกำหนด ต้องเปลี่ยนคนขับ เมื่อปฏิบัติงานติดต่อกันเป็นเวลา 4 ชั่วโมง หรือหยุดพักขับรถไม่น้อยกว่าครึ่งชั่วโมงก่อนที่จะขับรถต่อไปอีกไม่เกิน 4 ชั่วโมง มีใบอนุญาตขับรถที่ถูกต้องตามประเภทของรถ ขับรถด้วยความระมัดระวัง ไม่ประมาทและปฏิบัติ ตามกฎหมายอย่างเคร่งครัด
ด้านมาตรการสาธารณสุขป้องกันการแพร่ระบาดของโรคติดชื้อไวรัส COVID-19 ทั้งในการคัดกรอง ป้องกัน ควบคุม กำกับดูแล พนักงานขับรถ พนักงานให้บริการ ผู้ประกอบการขนส่ง นักท่องเที่ยว และผู้โดยสารทุกคนต้องปฏิบัติตามมาตรการป้องกันการแพร่ระบาดของโรคติดชื้อไวรัส COVID-19 อาทิ การตรวจวัดอุณหภูมิ การสวมหน้ากากอนามัยหรือหน้ากากผ้าตลอดการเดินทาง ในระหว่างการเดินทางต้องมีการระบายอากาศภายในรถ ติดตั้งเจลแอลกอฮอล์บนรถทุกคัน ทำความสะอาดภายในตัวรถ และพื้นผิวสัมผัสภายในรถด้วยน้ำยาฆ่าเชื้อ งดรับประทานอาหารบนรถโดยสาร กรอกข้อมูลตามเอกสารที่กำหนด และปฏิบัติตามข้อกำหนดของแต่ละจังหวัด รวมถึงให้มีการตรวจ Antigen Test Kit (ATK) พนักงานขับรถ พนักงานให้บริการเป็นประจำ
วันศุกร์ที่ 30 กรกฎาคม 2564
ครบวงจร! หมอจิตอาสาร่วมดูแลผู้ป่วยกักตัวที่บ้าน (Home Isolation)
....
อีกหนึ่งช่องทางสำหรับลงทะเบียนผู้ป่วย รับคำปรึกษา และดูแล จากทีมแพทย์อาสา “FammedCoCare” ขณะที่ผู้ป่วยโควิดต้องกักตัวอยู่ที่บ้าน หรือ Home Isolation เพียงเพิ่มเพื่อนในไลน์ ที่ @fammedcocare
.
FammedCoCare เป็นการรวมตัวของแพทย์เวชศาสตร์ครอบครัว และเครือข่ายอาสาสมัคร เพื่อสนับสนุนการช่วยเหลือแก้ไขปัญหาการระบาดหนักของ COVID-19 โดยเหล่าบรรดาแพทย์ “จิตอาสา” ไม่ว่าจะเป็นแพทย์ พยาบาล เภสัชกร นักจิตวิทยา และเจ้าหน้าที่สาธารณสุข จะเข้ามาร่วมกันให้บริการ ตอบคำถาม ให้ความรู้ ในการป้องกันและรับมือกับโควิด
.
นอกจากนี้ ผู้ป่วยหรือผู้ดูแลจะได้รับการประเมินผล ติดตาม และได้รับคำแนะนำอย่างถูกต้องตามอาการที่เปลี่ยนไปในแต่ละระยะของผู้ป่วยโควิดอีกด้วย
Cr. กรมควบคุมโรค
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 1 กรกฎาคม 2564
ปลัด วธ. เป็นประธานในพิธีเปิดและมอบนโยบายโครงการทบทวนความรู้และเพิ่มความชำนาญงานการปฏิบัติงานพิธีฯ หลักสูตรทบทวนความรู้และทักษะการปฏิบัติงานพิธีเจ้าหน้าที่ปฏิบัติงานพิธี
พิธีเปิดและมอบนโยบายโครงการทบทวนความรู้และเพิ่มความชำนาญงานการปฏิบัติงานพิธีฯ หลักสูตรทบทวนความรู้และทักษะการปฏิบัติงานพิธีเจ้าหน้าที่ปฏิบัติงานพิธี (เพื่อความเป็นเลิศ) ประจำปีงบประมาณ พ.ศ. ๒๕๖๔ ผ่านระบบ ZOOM
วันที่ ๑ กรกฎาคม ๒๕๖๔ เวลา ๐๙.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานในพิธีเปิดและมอบนโยบายโครงการทบทวนความรู้และเพิ่มความชำนาญงานการปฏิบัติงานพิธีฯ หลักสูตรทบทวนความรู้และทักษะการปฏิบัติงานพิธีเจ้าหน้าที่ปฏิบัติงานพิธี (เพื่อความเป็นเลิศ) ประจำปีงบประมาณ พ.ศ. ๒๕๖๔ ผ่านระบบ ZOOM ไปยังสำนักงานวัฒนธรรมจังหวัดทั่วประเทศ โดยมีนายชวลิต ศิริภิรมย์ ที่ปรึกษากรมการศาสนา นายชนะกิจ คชชี ผู้อำนวยการกองพิธีการศพที่ได้รับพระราชทาน ผู้บริหาร และเจ้าหน้าที่ที่เกี่ยวข้อง เข้าร่วม ณ ห้องประชุม ๑ ชั้น ๘ กระทรวงวัฒนธรรม
วันพฤหัสบดีที่ 23 กันยายน 2564
สธ. เผยผลปฏิบัติการเชิงรุก จ.ภูเก็ต วันที่ 21-22 ก.ย. ตรวจ ATK ไปแล้ว 4,174  คน พบผลบวก 5.07% ยืนยันไม่กระทบภูเก็ตแซนด์บอกซ์
กระทรวงสาธารณสุข เผยผลปฏิบัติการเชิงรุก CCR Team จากเขตสุขภาพที่ 11-12 ลงพื้นที่ค้นหาผู้ติดเชื้อใน จ.ภูเก็ต วันที่ 21-22 กันยายน รวม 2 วัน ตรวจ ATK ไปแล้ว 4,174 คน พบผลบวก 5.07% นำเข้าระบบดูแลรักษา พร้อมฉีดวัคซีนให้กลุ่มที่ตกค้าง
กระทรวงสาธารณสุข เผยผลปฏิบัติการเชิงรุกCCR Team จากเขตสุขภาพที่ 11-12 ลงพื้นที่ค้นหาผู้ติดเชื้อใน จ.ภูเก็ต วันที่ 21-22 กันยายน รวม 2 วัน ตรวจ ATK ไปแล้ว 4,174 คน พบผลบวก 5.07% นำเข้าระบบดูแลรักษา พร้อมฉีดวัคซีนให้กลุ่มที่ตกค้าง และสื่อสารให้ประชาชนเข้มมาตรการป้องกันตัวเอง เพื่อป้องกันการแพร่ระบาด ยืนยันไม่ส่งผลกระทบกับโครงการภูเก็ตแซนด์บอกซ์ เนื่องจากผู้ติดเชื้อส่วนใหญ่เป็นแรงงานต่างชาติ
ที่เข้ามาทำงานและยังไม่ได้รับวัคซีน ไม่ใช่กลุ่มนักท่องเที่ยว
วันนี้ (23 กันยายน 2564) นายแพทย์ยงยศ ธรรมวุฒิ รองปลัดกระทรวงสาธารณสุข ให้สัมภาษณ์ว่าการลงพื้นที่เชิงรุก ของCCR Team จากเขตสุขภาพที่ 11-12 จำนวน 9 ทีม กระจายไปยังพื้นที่ต่างๆ เพื่อค้นหาผู้ติดเชื้อในชุมชนที่พบคลัสเตอร์การแพร่ระบาดของเชื้อโควิด 19 ใน จ.ภูเก็ต ผลปฏิบัติการวันที่ 21-22 กันยายน 2564 รวม2 วันตรวจเชื้อไป 4,174 คน พบผลบวก 212 คน หรือคิดเป็น 5.07% ส่วนใหญ่เข้ารับการดูแลในระบบ HI/CI โดยผู้ที่มีอาการได้จ่ายยาฟาวิพิราเวียร์ทันที ช่วยให้ผู้ป่วยเข้าถึงยาเร็ว ลดการป่วยหนักและเสียชีวิตได้ นอกจากนี้ได้ฉีดวัคซีนโควิด 19 ให้กับกลุ่มแรงงานและคนในชุมชนที่ยังไม่ได้รับวัคซีน 538 คน เพื่อป้องกันการแพร่ระบาดและสร้างภูมิคุ้มกันให้กับตัวเอง
นายแพทย์ยงยศ กล่าวต่อว่า สำหรับการพบผู้ติดเชื้อโควิด 19 ในจังหวัดภูเก็ตนั้นส่วนใหญ่เป็นแรงงานต่างด้าวที่เคลื่อนย้ายเข้ามาทำงานภายในพื้นที่และยังไม่ได้รับการฉีดวัคซีน ไม่ใช่นักท่องเที่ยวจากโครงการภูเก็ตแซนด์บอกซ์ ที่ผ่านมามีนักท่องเที่ยวต่างชาติร่วมโครงการฯ เดินทางเข้ามารวม35,169 คน พบผู้ติดเชื้อเพียง 101 คน ยืนยันว่าไม่กระทบต่อภาพรวมการเปิดเมืองรับนักท่องเที่ยวจากโครงการภูเก็ตแซนด์บอกซ์ เนื่องจากรัฐบาลได้ออกแบบรูปแบบการท่องเที่ยวและมีมาตรการทางสาธารณสุขที่รัดกุม เช่น การคัดกรอง การตรวจหาเชื้อ การเข้าพำนักในสถานประกอบการที่ได้รับมาตรฐาน SHA+ ตามระยะเวลาที่กำหนด และนักท่องเที่ยวทุกคนต้องปฏิบัติตามข้อกำหนดของคณะกรรมการโรคติดต่อจังหวัดอย่างเคร่งครัด
กระทรวงสาธารณสุขจะเร่งรัดการควบคุมโรคภายใน จ.ภูเก็ต ให้ได้โดยเร็ว และจะฉีดวัคซีนให้ครอบคลุมยิ่งขึ้น ซึ่งขณะนี้ได้ฉีดไปแล้วเกือบ 80% ของประชากรเป้าหมาย รวมถึงนัดหมายให้ประชาชนบางส่วนที่ครบกำหนดเข้ารับการฉีดวัคซีนกระตุ้นในเข็มที่ 3 เพื่อเพิ่มระดับภูมิคุ้มกัน รวมถึงสื่อสารให้คนในพื้นที่เข้มงวดตามมาตรการป้องกันตัวเองขั้นสูงสุด Universal Prevention และคิดว่าคนรอบข้างเสมือนเป็นผู้ติดเชื้อ เพื่อความปลอดภัยตนเอง ชุมชน สังคม นักท่องเที่ยวสามารถเที่ยวได้อย่างปลอดภัย คนในพื้นที่ใช้ชีวิตปลอดภัยภายใต้รูปแบบ New Normal และเป็นจังหวัดต้นแบบของการเปิดประเทศให้กับจังหวัดอื่นๆ ต่อไป
**************************************** 23 กันยายน 2564
วันจันทร์ที่ 14 มิถุนายน 2564
ออมสิน จัดใหญ่ “มหกรรมผ่อนปรนการชำระหนี้ครู” 1-30 มิ.ย. 64 ปูพรมช่วยครูและบุคลากรทางการศึกษา ยับยั้งสถานะลูกหนี้ไม่ให้เป็น NPLs
ช่วงเวลากว่า 12 ปีที่ผ่านมา ธ.ออมสินและ ก.ศึกษาธิการ จัดทำโครงการสินเชื่อเพื่อช่วยลดภาระในชีวิตประจำวันแก่ครูและบุคลากรทางการศึกษามาอย่างต่อเนื่องหลายโครงการ จากสถานการณ์ปัจจุบันพบว่าครูและบุคลากรทางการศึกษาจำนวนหนึ่งไม่สามารถชำระหนี่้ได้ตามเงื่อนไข
นายวิทัย รัตนากร ผู้อำนวยการธนาคารออมสิน เปิดเผยว่า ในช่วงเวลากว่า 12 ปีที่ผ่านมา ธนาคารออมสิน และกระทรวงศึกษาธิการ ได้จัดทำโครงการสินเชื่อเพื่อช่วยลดภาระในชีวิตประจำวันแก่ครูและบุคลากรทางการศึกษามาอย่างต่อเนื่องหลายโครงการ แต่จากสถานการณ์ปัจจุบันพบว่าครูและบุคลากรทางการศึกษาจำนวนหนึ่งไม่สามารถชำระหนี้ได้ตามเงื่อนไข โดยเฉพาะอย่างยิ่งในช่วงที่การแพร่ระบาดของ COVID-19 อาจส่งผลทางอ้อมต่อรายได้ครอบครัว
ธนาคารจึงเร่งจัดทำมาตรการแก้ไขหนี้ภายใต้แนวคิด มหกรรมผ่อนปรนการชำระหนี้ครูและบุคลากรทางการศึกษา เพื่อช่วยยับยั้งไม่ให้ต้องกลายเป็นหนี้เสีย (NPLs) จนเป็นเหตุให้อาจถูกดำเนินคดี ส่งผลเสียทางเครดิตและกระทบต่อหน้าที่ราชการได้ในอนาคต ทั้งนี้ ข้าราชการครู ลูกจ้างและบุคลากรทางการศึกษาที่มีปัญหาเรื่องสภาพคล่อง สามารถเข้าร่วมมาตรการพักชำระเงินต้น และเลือกจ่ายดอกเบี้ยบางส่วน ตามแผนการชำระหนี้ที่ธนาคารกำหนด เป็นระยะเวลา 12 เดือน หรือนานที่สุดไม่เกินวันที่ 31 ธันวาคม 2566 โดยการเลือกแผนการชำระหนี้ตามความสามารถในการผ่อนชำระของตนเอง ผ่านแอป MyMo หรือที่เว็บไซต์ธนาคารออมสิน www.gsb.or.th ซึ่งเปิดให้แจ้งความประสงค์จนถึงวันที่ 30 มิถุนายน 2564 นี้เท่านั้น
สำหรับข้าราชการครูที่เกษียณอายุแล้ว และยังไม่เคยใช้สิทธิบำเหน็จตกทอดมาเป็นหลักประกันการกู้เงิน สามารถขอกู้สินเชื่อสวัสดิการสำหรับข้าราชการบำนาญฯ ที่ผ่อนปรนให้ใช้บำเหน็จตกทอดเป็นหลักประกันในการกู้ และนำเงินกู้ไม่ต่ำกว่า 50% ไปชำระหนี้เดิมกับธนาคารได้ ด้วยอัตราดอกเบี้ยเงินกู้พิเศษ คงที่ 2.00% ต่อปี นานถึง 10 ปี หลังจากนั้นคิดดอกเบี้ย MRR-2.50% ต่อปี ให้วงเงินกู้ 100% ของเงินบำเหน็จตกทอด ผ่อนชำระนาน 30 ปี โดยสอบถามรายละเอียดได้ที่ธนาคารออมสินทุกสาขา หรือติดต่อสาขาที่ใช้บริการสินเชื่ออยู่
ทั้งนี้ นับตั้งแต่ช่วงปลายปี 2563 เป็นต้นมา ธนาคารได้เน้นดำเนินการแก้ไขหนี้แก่ลูกหนี้ที่ประสบปัญหาการผ่อนชำระเนื่องจากได้รับผลกระทบจากการแพร่ระบาดของ COVID-19 มาอย่างต่อเนื่อง ปัจจุบัน มีผู้เข้ามาตรการแก้ไขหนี้กับธนาคารแล้วกว่า 6 แสนบัญชี วงเงินรวมกว่า 370,000 ล้านบาท โดยเป็นครูและบุคลากรทางการศึกษากว่า 1 แสนบัญชี วงเงินรวมกว่า 120,000 ล้านบาท (ข้อมูล ณ วันที่ 31 พฤษภาคม 2564) สอบถามรายละเอียดเพิ่มเติมได้ที่ GSB Contact Center โทร. 1115 และที่ facebook : GSB Society
วันพุธที่ 27 กรกฎาคม 2565
นายจ้าง.เฮ!  กพร. ขยายโปรเงินกู้ยืมกองทุนพัฒนาฝีมือแรงงานดอกเบี้ย 0% ยาวถึงปี 66
กรมพัฒนาฝีมือแรงงาน จัดโปรเงินกู้ยืมกองทุนพัฒนาฝีมือแรงงานปลอดดอกเบี้ย ยาวถึงปี พ.ศ.2566 เพื่อช่วยเหลือนายจ้างในการ Up Skill พนักงาน